## El Consell destina més de 7 milions d’euros de fons NextGenerationEU a mancomunitats afectades per la dana per a projectes de reconstrucció i mitigació de riscos climàtics

*** El Ple aprova el decret que establix les bases reguladores i de concessió directa d’estes ajudes urgents
* Els fons es destinaran a projectes d’adaptació al canvi climàtic, adopció de sistemes d’alerta primerenca, adequació de llits i rambles, i execució de mesures de prevenció d’inundacions**

El Consell ha aprovat el decret que establix les bases reguladores i de concessió directa d’ajudes urgents a mancomunitats afectades per la dana del 29 d’octubre.

A través d’este decret, Turisme Comunitat Valenciana destinarà 7.150.000 euros a les mancomunitats perquè adopten les mesures necessàries per a reconstruir les zones afectades pel temporal, així com promoure actuacions que mitiguen futurs riscos climàtics en els municipis que les integren.

La quantia d’estes ajudes, en el marc de l’actuació de cohesió entre destinacions de la Comunitat Valenciana finançada per la Unió Europea – NextGenerationEU, es distribuiran segons el grau d’afectació de les diferents mancomunitats de municipis.

D’esta manera, es destinarà un milió d’euros a la Mancomunitat de la Ribera Alta, a la Mancomunitat de l’Interior Terra del Vi, a la Mancomunitat Intermunicipal l’Horta Sud, així com a la Mancomunitat Intermunicipal Foia de Bunyol-Chiva. Així mateix, rebran 750.000 euros la Mancomunitat Camp de Túria, la Mancomunitat Alt Túria, la Mancomunitat de la Serrania i la Mancomunitat de la Ribera Baixa. Per la seua banda, la Mancomunitat de la Safor comptarà amb 150.000 euros.

**Actuacions subvencionables**

Es consideraran subvencionables les actuacions vinculades als eixos 1, 2 i 4 de l’Estratègia de sostenibilitat turística en destinacions, que tinguen per objecte exclusivament les tasques dirigides a la reconstrucció dels danys produïts per la dana, així com a la prevenció de futurs riscos climàtics, les actuacions de les quals finalitzen abans del 29 de maig de 2026.

L’eix 1 comprén actuacions en l’àmbit de la transició verda i sostenible com ara el desenrotllament de coneixements i elaboració de plans relacionats amb l’adaptació al canvi climàtic i la prevenció de riscos; sistemes d’alerta primerenca, seguiment i avaluació de riscos climàtics; prevenció i gestió de riscos específics sobre el territori, com la prevenció d’inundacions; o l’adequació de llits i rambles, la protecció enfront de l’erosió i altres riscos relacionats amb el clima.

També seran subvencionables les actuacions integrades en l’eix 2, enfocades a la millora de l’eficiència energètica, que arreplega projectes com la creació i l’adequació de camins pedalables i sendes; la dotació d’equipaments turístics (zones de descans, refugis, àrees recreatives, zones d’ombra, punts d’aigua) i estacions de reparació, creació de punts de recàrrega i recuperació d’estacions per a ús cicloturístic.

Finalment, les actuacions lligades a l’eix 4 se centren en l’àmbit de la competitivitat. Així, s’inclouen actuacions de soterrament de cablejat i millora d’elements públics; homogeneïtzació d’elements de mobiliari urbà, adequació de parcs i jardins, cobriment de contenidors de fem, remodelació i decoració de façanes; programes i protocols de seguretat i higiene com l’adquisició de mètodes de neteja, desinfecció, prevenció i profilaxi en equipaments i llocs turístics, així com plans de protecció contra incendis o de seguretat.

Fecha: 07/05/2025